### | | | | --- | --- | | | | | --- | | **Byråd** 27. februar 2018 Sagsnr. 710-2017-4316 Dok.nr. 710-2018-38842 Abelone Carlsen | | 24.                 Sagsbehandlingen på børnehandicapområdet - Åbent

###

|  |  |
| --- | --- |
| Tidl. politisk behandling |  |
| Forventet sagsgang | BS-U, ØK, BY |
| Lovgrundlag | Lov om Social Service, Forvaltningsloven, Lov om retssikkerhed og administration på det sociale område |

###

**SAGENS INDHOLD**

Byrådsmedlem Bertram Knudsen (Ø) stillede på
Byrådsmødet 28. november 2017 forslag om udarbejdelse af en handlingsplan for
at nedbringe antallet af de sager, Ankestyrelsen omgør på børneområdet. Af
forslaget fremgik det, at planen både skulle indeholde forslag til, hvordan
forvaltningen kan oprustes, og hvordan dialogen med forældrene kan forbedres.
Der peges endvidere på muligheden for at ansætte en kommunal børneombudsmand
eller at udvide borgerrådgiverfunktionen med et børnekontor.

Byrådet besluttede på mødet at oversende sagen til behandling
i Børne- og Skoleudvalget i den nye byrådsperiode.

Som bilag er vedlagt et notat om børnehandicapområdet, som
beskriver en række perspektiver og tendenser for sagsbehandlingen på området.

**VURDERING**

Børn og Skole vurderer ikke, at antallet af omgjorte sager
(hjemviste og ændrede afgørelser) på børnehandicapområdet generelt er
bekymrende højt, men konstaterer, at der på området for tabt arbejdsfortjeneste
har været flere hjemviste og omgjorte sager i 2017. Til grund for denne
vurdering lægges, at andelen af sager, der påklages, er begrænset (jf.
bilaget).

Det er Børn og Skoles vurdering, at Ankestyrelsens
dokumentationskrav gennem de seneste år er steget, hvilket medfører, at det er
nødvendigt at indhente flere oplysninger end tidligere. Det kan medvirke til at
øge antallet og andelen af omgjorte sager. Det højere dokumentationskrav øger
endvidere sagsbehandlingstiden, særligt i forhold til afgørelser om, hvorvidt
et barn er omfattet af målgruppen for handicapkompenserende ydelser.

Historisk har der været økonomisk pres på området for
sårbare børn og unge, som børnehandicapområdet er en del af. Derfor blev der i
2011 udarbejdet og vedtaget en servicedeklaration for sagsbehandlingen. Dette
har medvirket til et tydeligt faldende udgiftsniveau på børnehandicapområdet.

Børn og Skole vurderer jf. vedlagte notat, at det er
relevant at foretage en nærmere analyse og vurdering af sagsbehandlingen på
børnehandicapområdet. Det gælder særligt:

· Sagsbehandlingstiden. Ofte kan den nuværende frist på tre
måneder ikke overholdes. Der er behov for en vurdering af, hvorledes
sagsbehandlingstiden kan nedbringes, eller om der alternativt skal sættes en
længere frist over for borgerne.

· Udgiftsniveauet. Især på udgifter til tabt
arbejdsfortjeneste ligger [adresse] væsentligt under såvel udgifterne på
landsplan som i sammenlignelige kommuner. Der er behov for en vurdering af, om
servicedeklarationen fra 2011 skal revideres, eller om udgiftsniveauet generelt
stemmer overens med lovgivning og Ankestyrelsens praksis. Endvidere skal det
undersøges, om de lavere udgifter på dette område er opvejet af højere udgifter
til fx aflastning, specialundervisning eller andre tiltag for de pågældende
børn.

· Øgede dokumentationskrav. Der er behov for en vurdering
af, hvordan afdelingen i relation til de afsatte ressourcer kan imødekomme Ankestyrelsens
krav om fx indhentning af flere oplysninger i sagerne.

· Kommune og familier som medspillere. Der er behov for at
vurdere, om borgerkontakten bedre kan imødekomme eller afstemme de
forventninger, der ses blandt borgerne, herunder om borgerrådgiverfunktionen
kan bidrage yderligere til at styrke dialogen.

Det foreslås på den baggrund, at Favrskov Kommune søger
Socialstyrelsen om et såkaldt *Task Force*-forløb for
børnehandicapområdet.

I et Task Force-forløb bliver kommunens sagsbehandling
analyseret, og kommunen får anbefalinger til, hvordan den kan styrke sagsbehandlingen
på området. Via forløbet får kommunen:

· Et nuanceret billede af styrker og udfordringer for kommunens
myndighedssagsbehandling på området for børn med handicap.

· Konkrete anbefalinger til, hvor kommunen kan koncentrere
indsatsen i det fremadrettede arbejde med at styrke kvaliteten i
sagsbehandlingen.

· Kompetenceudvikling, sparring og viden.

Formålet er således at få inspiration til den videre
udvikling af kvaliteten i sagsbehandlingen, herunder i forhold til visitation,
sagsbehandlingstid, kommunikation og effektivitet. Resultatet af forløbet vil
blive forelagt Byrådet via Børne- og Skoleudvalget.

Task Forcen består af repræsentanter fra Ankestyrelsen,
Socialstyrelsen og VISO. VISO er den nationale Videns- og
Specialrådgivningsorganisation på det sociale område og på
specialundervisningsområdet.

Ansøgningsfristen til et Task Force-forløb er i marts 2018.
Forløbet varer ca. to år, og det er anbefalingen fra Task Forcen og andre
kommuner, at der skal prioriteres medarbejderressourcer til samarbejdet. Der
medgår tid til fx udredning af sager, fremskaffelse af data, planlægning,
opfølgning mv. Børn og Skole vurderer, at udgifterne udgør ca. 500.000 kr.
primært i form af medgået tid.

Såfremt Favrskov Kommune får afslag på et Task Foce-forløb,
vil Børn og Skole udarbejde forslag til et lignende analyseforløb med
inddragelse af anden ekstern part.

I forhold til temaet om kommune og familier som medspillere
foreslås det, at der gennemføres et dialogforløb med blandt andet
fokusgruppeinterviews og dialogmøder med berørte borgere,
handicaporganisationer og borgerrådgiveren. Der vil indgå oplæg om lovgrundlag,
serviceniveau mv. og dialog om, hvordan samspillet mellem forvaltningen og
forældrene/interesseorganisationerne kan styrkes. Resultatet af dialogen kunne
fx være et sæt af fælles principper for et styrket samarbejde mellem kommunen
og familierne.

**ØKONOMI**

Det vurderes, at der, såfremt der etableres et samarbejde
med Task Forcen, skal prioriteres ressourcer svarende til 500.000 kr. i
forløbet. Såfremt at udgifterne til forløbet ikke kan holdes inden for
administrationens decentraliseringsaftale vil merudgifterne indgå i en kommende
budgetopfølgning.

**INDDRAGELSE**

Jf. ovenfor foreslås det, at man i det videre arbejde
inddrager Socialstyrelsens Task Force og endvidere gennemfører et dialogforløb.
Desuden vil Børnehandicapafdelingens medarbejdere blive inddraget løbende.

**INDSTILLING**

Direktøren for Børn og Skole indstiller til Byrådet:

1. At der ansøges om et Task Force forløb hos
Socialstyrelsen.

2. At der gennemføres et dialogforløb med lokale interessenter og berørte
familier med henblik på udformning af principper for et styrket samarbejde.

3. At Børne- og Skoleudvalget løbende orienteres om forløbet, første gang
på mødet 3. maj 2018.

**BESLUTNING**

***Børne- og Skoleudvalget, 8. februar 2018:***

Fraværende:Ingen

Indstilles godkendt.

***Økonomiudvalget, 20. februar 2018:***

Fraværende:Ingen

Indstilles godkendt.

**Bilag**

|  |  |
| --- | --- |
| Notat om sagsbehandling på børnehandicapområdet | 710-2018-15524 |
| Ankestyrelsens afgørelser første halvår 2017 Børn og Familie BSU 7. sept 2017 | 710-2018-17097 |